Gwara ngo iriy echom a Greeks a kimowan cha Jerusalem a mekipiyasta.
Kimowan ired kad-an Philip a i-Bethsaida cha Galilee a kigwan cha i “Afo,
pangaasim piyan min mekitebal cha Jesus.”
Kimowan si Philip a kigwan tos Andrew,
et kimowan iren chegwen kigwan ches Jesus.
Et kigwan Jesus i “Mimothok i timpon si-kak a Anak na Too,
maykayangak.
Sejay a konen kod si-kayo,
podnon on-onong i bothil a sa-ki bengat no nat maytenem.
Nem no maytenem men singen etiy,
et maybebka ket,
onsimit et mandawes na chakel.
Sema toon memateg a chili na biyag to,
ma-tiw cha si-katho.
Nem sema toon mandingding na biyag tod ja dobong,
may-i-kanan na biyag a nagwariy pengingkaan to.
Sema toon piyan ton mansilbid si-kak,
mesepol a onoren toak,
tan sema kad-an ko,
chiwan ngoy kad-an to.
Tan sema mansilbid si-kak,
chejawen Awak.”
Et intoloy Jesus a kigwan to i “Niman,
ensahit i nemnem ko.
Nengoy konen ko?
Konen ko emod Awak i ‘Awa,
enog i intolok iya diga-digat a onmothok cha si-kak’?
Enchi,
nat mebedin tep say kagol a kimowanan ko did ja dobong,
say da-kaman kon emiin ira ja digat.”
Et kigwan Jesus i “Awa,
ibiybiy moy kinachiyos mo say mechejaw i ngaran mo.”
Biglen gwariy esel a edafo did dangit a kigwan to i “Inbiybiy ko waliy kinachiyos ko babaen cha si-kam,
et ibiybiy ko mowan.”
Sema iren chakel a toon kainakgwat chiwan,
inki-ngelan cha ngo ma esel.
Kigwan na echom i kimirol,
nem sema ngon echom,
kigwan cha i “Gwariy anghil a ekitebal cha si-katho.”
Et kigwan Jesus cha si-kara i “Sema esel a inki-ngelan jo,
nat para cha panmaptengan ko,
no diket panmaptengan jo say memati kayo.
Niman i timpon mechosa iriy tood ja dobong.
Niman i timpon ma-gwak i naiyantoray niya dobong a si Satanas.
Nem si-kak,
no maykejangak cha koros,
iesop ko diy emiin a too say mebedin a memati ired si-kak.”
Kigwan Jesus iwan say ipaamta thoy pesing ton metiy.
Sema iren chakel a too,
insongbat cha i “Kigwan tod dinteg tayo i manbiyag i Cristo na ingked ingka.
Niyana kigwan mo i mesepol a maykayang cha koros i Anak na Too?
Siya ma Anak na Too?”
Et kigwan Jesus cha si-kara i “Si-kak a may-arig cha silow,
gwaraak pay nin cha si-kayo na kemtang bengat.
Itolo-toloy jon man-ahad cha kawad-an na silow iy maramen gwara pay i silow cha si-kayo;
nahol ni mebolingetan kayo.
Tep sema toon naiyan-ahad cha kawad-an na enbolinget,
nat amta tho no toy konan to i.
Isonga,
si-kak a silow,
pemati kayod si-kak niman iy gwaraak pay cha si-kayo say manbalin kayo na anak na silow.”
Idi kigwan Jesus iwan,
bintihan to ira ma too,
et nat amta ra no toy kimowanan to i.